এরপর মনে হলো অজিতকে একটা ইমেইল করে জানিয়ে দিই আমার নতুন বাসার কথা। হাতের কাছেই তো আছে কম্পিউটার- হিগ্‌স যার নাম। লগ অন করে আকাশ থেকে পড়ার অবস্থা। যে ধরণের কম্পিউটারের সাথে আমার সামান্য পরিচয় আছে- এই কম্পিউটারের আচার আচরণের সাথে তার কোন মিল নেই। এই কম্পিউটারের ভাষা আমার জানা নেই। এটার অপারেটিং সিস্টেম উইন্ডোজ নয়। আসার সময় “সহজ ই-মেইল পদ্ধতি” নামে একটা বই কিনে এনেছিলাম। বইটার পুরো পদ্ধতি উইন্ডোজ-এর ভিত্তিতে লেখা। কাল পিটারের কাছ থেকে শিখে নিতে হবে ইমেইল করার পদ্ধতি। আমি যে কম্পিউটার-অশিক্ষিত তা জেনে পিটার হাসবে হয়তো। হাসুক- তাতে কী। লজ্জা করলে তো শিখতেই পারবো না কিছু।